സിയാല് ജലവൈദ്യുത ഉല്പാദന രംഗത്തേക്ക് അരിപ്പാറ പദ്ധതി നവംബര് ആറിന് ഉദ്ഘാടനം ചെയ്യും നെടുമ്ബാശേരി സമ്ബൂര്ണ സൗരോര്ജ വിമാനത്താവളമെന്ന ലക്ഷ്യം കൈവരിച്ചതിന് പിന്നാലെ കൊച്ചി അന്താരാഷ്ട്ര വിമാനത്താവള ലിമിറ്റഡ് സിയാല് ജലവൈദ്യുതോല്പ്പാദന രംഗത്തേക്ക്. നിര്മാണം പൂര്ത്തിയായ ആദ്യ ജലവൈദ്യുത പദ്ധതി നവംബര് ആറിന് മുഖ്യമന്ത്രി പിണറായി വിജയന് രാജ്യത്തിന് സമര്പ്പിക്കും.കോഴിക്കോട് ജില്ലയിലെ അരിപ്പാറയില് ഇരുവഴിഞ്ഞിപ്പുഴയിലാണ് സിയാല് ജലവൈദ്യുത നിലയം സ്ഥാപിച്ചിട്ടുള്ളത്. കേരള സംസ്ഥാന വൈദ്യുതി വകുപ്പിന്റെ ചെറുകിട ജലവൈദ്യുതി നയം പ്രകാരം സിയാലിന് അനുവദിച്ചുകിട്ടിയതാണ് പദ്ധതി. കോവിഡിനെ തുടര്ന്ന് കാലതാമസവുമുണ്ടായെങ്കിലും സിയാലിന് അതിവേഗം പദ്ധതി പൂര്ത്തിയാക്കാനായി. 4.5 മെഗാവാട്ടാണ് ശേഷി. 32 സ്ഥല ഉടമകളില് നിന്നായി അഞ്ച് ഏക്കര് സ്ഥലം സിയാല് ഏറ്റെടുത്തു. ഇരുവഴിഞ്ഞിപ്പുഴയ്ക്ക് കുറുകെ 30 മീറ്റര് വീതിയില് തടയണ കെട്ടി അവിടെ നിന്ന് അര കിലോമീറ്റര് അകലെയുള്ള അരിപ്പാറ പവര്ഹൗസിലേയ്ക്ക് പെന്സ്റ്റോക്ക് പൈപ്പ് വഴി വെള്ളമെത്തിച്ചാണ് വൈദ്യുതിയുണ്ടാക്കുന്നത്. 52 കോടി രൂപയാണ് ചെലവ്.2015ല് വിമാനത്താവളം ഊര്ജ സ്വയംപര്യാപ്തത കൈവരിച്ചതിനുശേഷം വൈദ്യുതോല്പ്പാദന രംഗത്തുള്ള ഏറ്റവും വലിയ ചുവടുവയ്പ്പാണ് ഈ പദ്ധതി. വൈദ്യുതി പ്രതിസന്ധിയെക്കുറിച്ച് രാജ്യം ചര്ച്ചചെയ്യുന്ന അവസരത്തില്, ഇത്തരമൊരു പദ്ധതി പൂര്ത്തിയാക്കാന് സിയാല് ചെയര്മാന് എന്ന നിലയ്ക്ക് മുഖ്യമന്ത്രി പിണറായി വിജയന്റെ നേതൃത്വവും മാര്ഗനിര്ദേശങ്ങളും നിര്ണായകമായിരുന്നുവെന്ന് സിയാല് എംഡി എസ് സുഹാസ് പറഞ്ഞു. 14 ദശലക്ഷം യൂണിറ്റ് വാര്ഷിക ഉല്പാദനം പരിസ്ഥിതി ആഘാത കുറവ്സിയാലിന്റെ ജലവൈദ്യുതി പദ്ധതി നദീജല പ്രവാഹത്തെ ആശ്രയിച്ചിട്ടുള്ളതാണ്. റണ് ഓഫ് ദ റിവര് പ്രോജക്ട് എന്നാണ് ഇത്തരം പദ്ധതികള്ക്ക് പേര്. വലിയ അണ കെട്ടി വെള്ളം സംഭരിച്ചുനിര്ത്തേണ്ടതില്ല. അതുകൊണ്ടുതന്നെ പരിസ്ഥിതി ആഘാതം കുറവ്. രണ്ട് ജനറേറ്ററുകളുടെ മൊത്തം സ്ഥാപിതശേഷി 4.5 മെഗാവാട്ടാണ്. പൂര്ണതോതില് ഒഴുക്കുള്ള നിലയില് പ്രതിദിനം 1.08 ലക്ഷം യൂണിറ്റ് വൈദ്യുതി ഉണ്ടാക്കാനാകും. വര്ഷത്തില് 130 ദിവസമെങ്കിലും ഇത്തരത്തില് വൈദ്യുതി ഉല്പാദനം സാധ്യമാക്കാനാകുമെന്നാണ് സിയാലിന്റെ പ്രതീക്ഷ. ഉല്പാദിപ്പിക്കുന്ന വൈദ്യുതി തത്സമയം കെഎസ്ഇബിയുടെ ഗ്രിഡിലേയ്ക്ക് നല്കും. പദ്ധതിയുടെ പരീക്ഷണ പ്രവര്ത്തനം ഒക്ടോബര് ആദ്യം തുടങ്ങി. നവംബര് ആദ്യവാരത്തോടെ വൈദ്യുതി ഗ്രിഡിലേയ്ക്ക് നല്കാന് കഴിയും.നവംബര് ആറിന് ശനിയാഴ്ച രാവിലെ 11ന് നടക്കുന്ന ചടങ്ങില് മുഖ്യമന്ത്രി സിയാല് ജലവൈദ്യുത പദ്ധതി നാടിന് സമര്പ്പിക്കും. തിരുവനന്തപുരം സെക്രട്ടറിയറ്റ്, കൊച്ചി സിയാല്, കോഴിക്കോട് അരിപ്പാറ പവര് ഹൗസ് എന്നിവിടങ്ങളിലായി നടക്കുന്ന ചടങ്ങുകളില് വെര്ച്വല് റിയാലിറ്റി വഴിയാണ് ഉദ്ഘാടനം. അരിപ്പാറയിലും കൊച്ചിയിലും വേദികളുണ്ടാകും.